LT Europos Sąjungos oficialusis leidinys L 164/28

KOMISIJOS REGLAMENTAS (ES) 2017/1135

2017 m. birželio 23 d.

kuriuo dėl didžiausios leidžiamosios dimetoato ir ometoato liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji dimetoato (dimetoato ir ometoato suma, išreikšta kaip dimetoatas) liekanų koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje;

(2) 2016 m. balandžio 22 d. Prancūzija pranešė Komisijai apie skubią nacionalinę priemonę, kurios ji ėmėsi pagal Europos Parlamento ir Tarybos reglamento (EB) Nr. 178/2002 (2) 54 straipsnį siekdama sustabdyti šviežių vyšnių importą ir pateikimą Prancūzijos rinkai iš kitų Europos Sąjungos valstybių narių ar trečiųjų šalių, kuriose vyšnių medžius leidžiama apdoroti augalų apsaugos produktais, kurių sudėtyje yra veikliosios medžiagos dimetoato. Pagal to reglamento 54 straipsnio 2 dalį 2016 m. balandžio 28 d. Augalų, gyvūnų, maisto ir pašarų nuolatinio komiteto posėdyje sutarta, kad turėtų būti teikiama pirmenybė DLK peržiūrai, siekiant nustatyti naują DLK, grindžiamą Europos maisto saugos tarnybos (toliau – Tarnyba) atlikta moksline peržiūra. Todėl pagal Reglamento (EB) Nr. 396/2005 43 straipsnį Komisija paprašė Tarnybos atlikti tokią pirmenybinę dimetoato ir ometoato DLK peržiūrą. 2016 m. lapkričio 28 d. Tarnyba pateikė pagrįstą nuomonę (3);

(3) Tarnyba pasiūlė pakeisti liekanų apibrėžtį „dimetoato ir ometoato suma, išreikšta kaip dimetoatas“, kad būtų atskirtos dimetoato ir ometoato liekanų apibrėžtys, ir padarė išvadą, kad dėl melionams ir cukriniams runkeliams (šaknims) nustatytos DLK gali kilti vartotojų apsaugos problemų. Todėl Tarnyba rekomendavo sumažinti dabartinę DLK šiems produktams. Ji padarė išvadą, kad nėra informacijos apie paprastosioms trūkažolėms nustatytą DLK ir kad rizikos valdytojai turi papildomai apsvarstyti šį atvejį. Todėl šiam produktui DLK turėtų būti nustatyta pagal konkrečią nustatymo ribą. Tarnyba padarė išvadą, kad dėl pekininiams kopūstams nustatytos DLK nėra informacijos apie vartotojams saugią gerąją žemės ūkio praktiką ir kad rizikos valdytojai turi papildomai apsvarstyti šį atvejį. Todėl šiam produktui DLK turėtų būti nustatyta pagal konkrečią nustatymo ribą. Ji padarė išvadą, kad trūksta tam tikros informacijos apie greipfrutams, apelsinams, citrinoms, žaliosioms citrinoms, mandarinams, vyšnioms, valgomosioms alyvuogėms, burokėliams, morkoms, gumbiniams salierams, krienams, pastarnokams, petražolės šaknims, ridikams, pūteniams, griežčiams, ropėms, valgomiesiems česnakams, valgomiesiems svogūnams, valgomiesiems svogūnėliams, svogūnlaiškiams, pomidorams, baklažanams, moliūgams, arbūzams, brokoliniams kopūstams, žiediniams kopūstams, briuseliniams kopūstams, gūžiniams kopūstams, sėjamosioms salotoms, smidrams, žirniams, aliejaus gamybai skirtoms alyvuogėms, miežių grūdams, avižų grūdams, rugių grūdams, paprastųjų kviečių grūdams, cukriniams runkeliams (šaknims) ir paprastosios trūkažolės šaknims nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabartinio arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(4) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos padarė išvadą, kad dėl su tam tikromis prekėmis susijusios technikos raidos reikia nustatyti konkrečias nustatymo ribas;

(5) remiantis Tarnybos pagrįsta nuomone ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(6) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(7) todėl Reglamentas (EB) Nr. 396/2005 turėtų būti atitinkamai iš dalies pakeistas;

(8) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis. Kadangi taikant dabartinę DLK negalima atmesti rizikos vartotojams galimybės, melionams nustatyta 0,01 mg/kg dimetoato ir ometoato DLK nuo šio reglamento taikymo dienos turėtų būti taikoma visiems produktams;

(9) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Dėl veikliosios medžiagos dimetoato visuose produktuose ir ant jų, išskyrus melionus, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2018 m. sausio 17 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2018 m. sausio 17 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. birželio 23 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) 2002 m. sausio 28 d. Europos Parlamento ir Tarybos reglamentas (ES) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

(3) Reasoned opinion on the the prioritised review of the existing maximum residue levels for dimethoate and omethoate according to Article 43 of Regulation (EC) No 396/2005. EFSA Journal 2016;14(11):4647, p. 50.